Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 236/11/1105	Bratislava V, 5.6.2012
EEČ : 2-12-275-2012

U Z N E S E N I E

Trestná vec:	obvinený XXXXX 
Zločin:	Prevádzačstvo spolupáchateľstvom podľa § 20,§ 355 odsek 2 písmeno a Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
obvinený XXXXX po vzájomnej dohode s  nezistenou osobou dňa 9.3.2011 v Nových Zámkoch požiadal XXXXX, nar. XXXXX, trv. bytom XXXXX a XXXXX, nar. XXXXX trv. bytom XXXXX, aby išli na územie Maďarska do obce Levél a odtiaľ previezli 12 ilegálnych migrantov, občanov Kosova, do Rakúskej republiky a na územie Slovenska za odmenu 150 € pre každého z oboch menovaných, následne dňa 09.03.2011 v čase medzi 23:30 a 24:00 hod. v okolí obce Levél, v blízkosti mesta Mosonmagyaróvár na území Maďarska, umožnil obvinený XXXXX za finančnú odmenu vo výške 150,- € za osobu, nastúpiť 5 ilegálnym migrantom, občanom Kosova nezistenej totožnosti, do osobného motorového vozidla zn. Daewoo Lanos, EČV: XXXXX, ktoré šoféroval XXXXX, 4 ilegálnym migrantom, občanom Kosova nezistenej totožnosti, do osobného motorového vozidla zn. Ford Mondeo, EČV: XXXXX ktoré šoféroval XXXXX a 3 ilegálnym migrantom, občanom Kosova nezistenej totožnosti, do osobného motorového vozidla  zn. Volkswagen Passat, EČV: XXXXX, ktoré viedol obvinený XXXXX, pričom posádky vozidiel zn. Daewoo Lanos a Ford Mondeo smerujúce do Viedne boli dňa 10.3.2011 zadržané príslušníkmi polície Maďarskej republiky na diaľnici smerujúcej z Budapešti do Viedne v blízkosti mesta Mosonmagyaróvár a posádku vozidla Volkswagen Passat previezol obvinený XXXXX cez diaľničný prechod Rajka dňa 10.3.2011 v skorých ranných hodinách do Bratislavy,

lebo o skutku obvineného bolo už právoplatne rozhodnuté cudzozemským súdom a toto rozhodnutie možno považovať za dostačujúce
Odôvodnenie:
Vyšetrovateľom Prezídia policajného zboru SR, Úradu hraničnej a cudzineckej polície, Národnej jednotky boja proti nelegálnej migrácii, Oddelenia operatívnej činnosti a vyšetrovania Západ je pod spisovou značkou UHCP-12/NJ-Z-2011 vedené trestné stíhanie pre zločin prevádzačstvo formou spolupáchateľstva podľa § 20, § 355 odsek 2 písm. a) Trestného zákona, ktorého sa mal dopustiť obvinený XXXXX na vyššie uvedenom skutkovom základe. Obvinenie pre posudzovaný skutok bolo obvinenému XXXXX vznesené vyšetrovateľom PZ uznesením zo dňa 5.4.2011.

Dňa 24.05.2012 vyšetrovateľ PZ predložil tunajšej prokuratúre vyšetrovací spis s návrhom na zastavenie trestného stíhania podľa ust. § 215 ods. 1 písm. d) Trestného poriadku s poukazom na ust. § 9 ods. 1 písm. e) Trestného poriadku.  

Preskúmaním vyšetrovacieho spisu som zistil, že návrh vyšetrovateľa je dôvodný, avšak v zmysle ust. § 215 ods. 2 písm. b) Trestného poriadku, nakoľko obvinený bol za stíhaný skutok právoplatne odsúdený rozsudkom Mestského súdu v Mosonmagyarovári, Maďarsko, sp. zn. B.439/2011/10 zo dňa 21.11.2011, na trest odňatia slobody v trvaní 1 rok s podmienečným odkladom na 2 roky a peňažný trest vo výške 75.000 forintov. V Maďarsku bol tento skutok kvalifikovaný ako zločin spáchaný spolupáchateľstvom s osobami XXXXX a XXXXX podľa ust. § 218 ods. 1 písm. a), ods. 2 písm. a), b) maďarského Trestného zákona. Uvedené rozhodnutie maďarského súdu možno považovať za dostačujúce.

Obvinený spáchanie trestného činu priznal a oľutoval, zo spáchania skutku ho usvedčuje svedok XXXXX a svedok XXXXX. 

Podľa § 215 ods. 2 písm. b) Trestného poriadku prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
		
V danom prípade o skutku bolo právoplatne rozhodnuté maďarským súdom. Toto rozhodnutie možno považovať za dostačujúce, a to vzhľadom k tomu, že obvinený uznal svoju vinu a bol mu uložený primeraný podmienečný trest odňatia slobody a peňažný trest. Preto som rozhodol tak, ako je uvedené vo výroku tohto uznesenia a trestné stíhanie som zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor